Saját pénzükkel sem játszhatnak a banki spekulánsok?
Több nagybank is fontolóra vette, hogy devizakereskedőinek új szabályokat vezetnek be a saját pénzükkel való spekuláció területén - értesült a Financial Times több forrásból. Az ügy a devizapiacok manipulálása miatt pattant ki, a kereskedők ugyanis saját pénzükkel is trükközhettek.
Több nagybank, köztük a Deutsche Bank, az RBS és a UBS is felülvizsgálja a devizakereskedőik saját pénzükkel való kereskedésére vonatkozó szabályokat. Fontos, hogy most nem az úgynevezett saját számlás kereskedésről van szó, amikor a kereskedő a bank pénzével köt ügyleteket, hanem arról, amikor a trader a saját pénzével nyerészkedik.
A bankok azért veszik vizsgálat alá a területet, mert elképzelhető, hogy a manipulált devizaárfolyamokból saját pénzükkel is profitra tettek szert a kereskedők. A devizapiaci kereskedést azonban sokkal nehezebb szabályozni az alkalmazottaknál, mint például az értékpapírpiacit. Ugyanis a devizavásárlásnak nem csak spekulatív célja lehet: ha a trader eladja külföldi ingatlanát, vagy nyaralni megy, szükségszerű, hogy devizát vásároljon.
A Deutsche Bank például azon gondolkozik, hogy korlátozza az átváltható összeget az egyes devizanemeknél. A Lloyds banknál már életben van egy ehhez hasonló szabály, a kereskedők egy bizonyos összeg alatt korlátozások nélkül válthatnak át pénzt. Az amerikai JP Morgan alapesetben nem engedélyezi kereskedőinek, hogy a saját szakterületükhöz tartozó devizákkal spekuláljanak.
Előzmények
Legalább nyolc nemzetközi nagybanknál folyik szabályozói vizsgálat, ezek a Barclays, a Citigroup, a Deutsche Bank, a Goldman Sachs, az HSBC, a JPMorgan Chase, a Royal Bank of Scotland és a UBS. Az utóbbi bankok ismerték el eddig, hogy nyomozás zajlik náluk, de több másik nagybank, például a Llyods, a Credit Suisse és a Sotiete General is érintett lehet az ügyben.
A brit, svájci, amerikai és hongkongi hatóságok elsősorban az euró-dollár devizapárra fókuszálnak a nyomozás során, amely az 5,3 ezer milliárd dolláros kereskedési volumenű piac forgalmának közel negyedét adja.

Kapcsolódó cikkünk

2014.01.27

Megijedtek a devizapiacon trükközők

2014.01.14

FBI: kézmozdulatokkal manipuláltak a kereskedők

2014.01.13

A Fed is nyomoz a bankoknál a devizapiaci botrány miatt

2013.11.25

Itt az újabb világméretű botrány - Mit manipulálnak még?
devizapiac, bank, bankok, kereskedő Vallalatok, pénzügy,